
                                                                                                                                  Άλιμος, 30-7-2026

Προς: Δ.ΥΠ.Α. (πρώην ΟΑΕΔ) – Τοπική Υπηρεσία Γλυφάδας

Θέμα: Άμεση ολοκλήρωση των διαδικασιών καταβολής του επιδόματος ανεργίας στους αναπληρωτές εκπαιδευτικούς

Κύριε/Κυρία Προϊστάμενε/η,

Η ΕΛΜΕ Νότιας Αθήνας έχει γίνει αποδέκτης διαμαρτυριών από αναπληρωτές εκπαιδευτικούς της περιοχής μας, οι οποίοι, ενώ βρίσκονται σε καθεστώς ανεργίας μετά τη λήξη των συμβάσεών τους, διαπιστώνουν ότι οι αιτήσεις τους για τη χορήγηση του επιδόματος ανεργίας παραμένουν ακόμη σε εκκρεμότητα και δεν έχουν ολοκληρωθεί οι απαραίτητες διοικητικές διαδικασίες.

Οι συνάδελφοι και οι συναδέλφισσες είναι άνεργοι από τη λήξη της σχολικής χρονιάς και έχουν ήδη βρεθεί αντιμέτωποι με μια ιδιαίτερα δύσκολη οικονομική κατάσταση. Επιπλέον, η πρόσφατη αλλαγή στον τρόπο καταβολής του επιδόματος, όπου σημαντικό μέρος του χορηγείται μέσω προπληρωμένης κάρτας και όχι εξ ολοκλήρου σε χρήμα, δημιουργεί πρόσθετες δυσκολίες στην κάλυψη των βασικών αναγκών τους. Η καθυστέρηση στην επεξεργασία των αιτήσεων επιβαρύνει ακόμη περισσότερο μια ήδη δυσμενή κατάσταση.

Την ίδια στιγμή, από πληροφορίες των συναδέλφων προκύπτει ότι σε άλλες τοπικές υπηρεσίες της Δ.ΥΠ.Α. οι σχετικές διαδικασίες έχουν ήδη ολοκληρωθεί και τα επιδόματα έχουν καταβληθεί στους δικαιούχους, γεγονός που καθιστά ακόμη πιο αδικαιολόγητη την καθυστέρηση που παρατηρείται στην Τοπική Υπηρεσία Γλυφάδας.

· Για τους λόγους αυτούς ζητούμε:

· την άμεση ενημέρωση της ΕΛΜΕ Νότιας Αθήνας σχετικά με τους λόγους της καθυστέρησης,

· την επίσπευση και άμεση ολοκλήρωση της επεξεργασίας όλων των εκκρεμών αιτήσεων,

· την ταχύτερη δυνατή καταβολή του επιδόματος ανεργίας στους δικαιούχους αναπληρωτές εκπαιδευτικούς, ώστε να μπορέσουν να ανταποκριθούν στις στοιχειώδεις ανάγκες διαβίωσης της περιόδου.

Παρακαλούμε να υπάρξει άμεση επικοινωνία με το σωματείο μας στα τηλέφωνα 6932141102 (Βίκυ Μιχαλοπούλου) και 6977753893 (Γιώτα Πολλάτου), προκειμένου να μας ενημερώσετε.

Σε περίπτωση που το πρόβλημα δεν επιλυθεί άμεσα, η ΕΛΜΕ Νότιας Αθήνας προτίθεται να πραγματοποιήσει παράσταση διαμαρτυρίας στην Τοπική Υπηρεσία Δ.ΥΠ.Α. Γλυφάδας, μαζί με τους ενδιαφερόμενους συναδέλφους και τις ενδιαφερόμενες συναδέλφισσες, ζητώντας συνάντηση με τη Διεύθυνση της Υπηρεσίας για την άμεση επίλυση του προβλήματος.

